Diplomați, universitari, magistrați și politicieni din PNL și USR PLUS au înființat o asociație care promovează cultura democratică europeană

Valentin Naumescu (UBB Cluj), Cristi Danileț (judecător Tribunalului Cluj), Siegfried Mureșan (europarlamentar PNL), Ramona Strugariu (europarlamentar USR PLUS), Raluca Prună și alți profesori și experți au înființat Inițiativei pentru Cultură Democratică Europeană (ICDE), asociație civică creată pentru promovarea valorilor europene în România, potrivit unui comunicat de presă.

Printre fondatori, se numără Valentin Naumescu (președintele Asociației, conferențiar universitar la Facultatea de Studii Europene a Universității Babeș-Bolyai din Cluj-Napoca), Cristi Danileț (vicepreședinte, judecător al Tribunalului Cluj), Siegfried Mureșan (vicepreședinte, europarlamentar din partea PNL, vicepreședinte al Partidului Popular European), Ramona Strugariu (vicepreședinte, europarlamentar din partea Alianței USR-PLUS), Raluca Prună (vicepreședinte), Lucian Leuștean (vicepreședinte, profesor universitar la Universitatea Al. Ioan Cuza din Iași), Vasile Popovici (vicepreședinte, profesor universitar la Universitatea de Vest din Timișoara), și Adrian Baboi-Stroe (director de programe, expert în politici publice).

În cadrul unei întâlniri cu presa, profesorul Valentin Naumescu a prezentat obiectivele și planurile de viitor ale organizației, cuprinse în Declarația Fondatoare a Asociației, precum și motivația care a stat la baza inițiativei. Principalul obiectiv pe care ICDE și-l asumă ca adevărata sa identitate organizațională este România Europeană, înțeleasă ca opțiune intelectuală, educațională, culturală și politică, fiind susținută la diferite niveluri și de diferiți actori din societatea noastră, nu doar de partide și nu doar cu ocazia campaniilor electorale. ”Proiectul România Europeană vine în întâmpinarea opțiunii clare pentru continuarea parcursului european al țării noastre, manifestate cu ocazia referendumului și alegerilor europarlamentare din 26 mai. În acest sens, asociația își propune să promoveze în mod activ valorile fundamentale ale Uniunii Europene prin mecanismele culturii democratice în deplină consonanță cu drepturile și libertățile prevăzute în Constituția României”, potrivit comunicatului citat.

Naumescu a subliniat că inițiativa vizează, în principal, proiecte civice de educație și cultură politică, organizarea de școli de vară anuale, luări de poziții publice și reacții la tentativele de încălcare a valorilor europene, programe de explicare și popularizare a instituțiilor și politicilor UE, traininguri pentru organizațiile de tineret ale partidelor politice, colaborarea cu alte organizații civice românești și europene, propuneri de politici publice, dezbateri și mese rotunde pe teme de actualitate internă și ale Uniunii Europene.

Cristi Danileț a evidențiat derapajele de la principiile statului de drept și valorilor europene înregistrate în ultimii doi ani în politicile judiciare, în special în materie penală. „Odată cu aderarea României la Uniunea Europeană, nu s-a produs și integrarea propriu-zisă. Acesta este un proces de durată ce presupune nu doar adaptarea legislației la Acquis-ul European, ci și o modernizare a instituțiilor publice care trebuie să deservească cetățeanul conform standardelor europene”, a menționat cunoscutul magistrat clujean.

Primul proiect anunțat este Școala de vară „România și Agenda Europeană”, care se va desfășura în perioada 16-18 august la Cluj, adresată tinerilor, la care vor fi invitați specialiști consacrați în tematicile europene și lideri politici recunoscuți pentru susținerea constantă a valorilor europene în România.

Foto: Valentin Naumescu (Contul personal de Facebook)